লিডা ব্যারেট

**লিডা বেকার কিট্রেল ব্যারেট** (২১ মে, ১৯২৭ - ২৮ জানুয়ারী, ২০২১) ছিলেন একজন আমেরিকান গণিতের অধ্যাপক এবং প্রশাসক। তিনি অনেক কমিটি এবং বোর্ডে দায়িত্ব পালন করেছিলেন এবং গণিত, গণিত শিক্ষা ও গণিতে কম প্রতিনিধিত্বকারী গোষ্ঠীর সদস্যদের অংশগ্রহণ বৃদ্ধিতে অবদান রেখেছিলেন। তিনি ১৯৮৯ এবং ১৯৯০ সালে ম্যাথমেটিক্যাল অ্যাসোসিয়েশন অফ আমেরিকার (এমএএ) সভাপতি হিসেবে দায়িত্ব পালন করেছিলেন।

## প্রাথমিক জীবন এবং শিক্ষা
লিডা বেকার কিট্রেল ১৯২৭ সালের ২১শে মে টেক্সাসের হিউস্টনে জন্মগ্রহণ করেন। তিনি রাইস বিশ্ববিদ্যালয় (১৯৪৬), অস্টিনের টেক্সাস বিশ্ববিদ্যালয় (১৯৪৯) এবং পেনসিলভানিয়া বিশ্ববিদ্যালয় (১৯৫৪) থেকে যথাক্রমে গণিতে স্নাতক, স্নাতকোত্তর এবং ডক্টরেট ডিগ্রি অর্জন করেন। তাঁর ১৯৫৪ সালের ডক্টরেট গবেষণাপত্রের শিরোনাম ছিল*রেগুলার কার্ভস অ্যাণ্ড রেগুলার পয়েন্টস অফ ফাইনাইট অর্ডার*, এবং এটি জন রবার্ট ক্লাইনের তত্ত্বাবধানে ছিল।

## কর্মজীবন
লিডা বেকার ডেন্টনের টেক্সাস স্টেট কলেজ ফর উইমেনে অল্প সময়ের জন্য শিক্ষকতা করেছিলেন, বর্তমানে এই শিক্ষায়তনের নাম টেক্সাস ওম্যান'স ইউনিভার্সিটি।

লিডা বেকার উটাহ এবং টেনেসি বিশ্ববিদ্যালয়ে গণিত অনুষদের সদস্য হিসেবে দায়িত্ব পালন করেন এবং ১৯৭৩ থেকে ১৯৮০ সাল পর্যন্ত টেনেসি বিশ্ববিদ্যালয়ের গণিত বিভাগের প্রধান ছিলেন। সেখানে থাকাকালীন তিনি ওক রিজ ন্যাশনাল ল্যাবরেটরিতে ফলিত গণিত নিয়েও কাজ করেন। তিনি নর্দার্ন ইলিনয় বিশ্ববিদ্যালয়ে প্রশাসক এবং গণিত অনুষদের সদস্য হিসেবে দায়িত্ব পালন করেন, যেখানে তিনি সহযোগী প্রোভোস্ট ছিলেন। মিসিসিপি স্টেট ইউনিভার্সিটিতে (এমএসইউ) তিনি কলা ও বিজ্ঞান বিভাগের ডিন ছিলেন। এমএসইউ থেকে ডিন এমেরিটা হিসেবে অবসর গ্রহণের পর, তিনি তিন বছর ধরে ন্যাশনাল সায়েন্স ফাউন্ডেশনে শিক্ষা অধিদপ্তরের প্রধানের সিনিয়র সহযোগী ছিলেন এবং তারপর তিন বছর ওয়েস্ট পয়েন্টে মার্কিন যুক্তরাষ্ট্রের সামরিক একাডেমিতে গণিতের অধ্যাপক হিসেবে দায়িত্ব পালন করেন। তিনি ২০২১ সালের ২৮শে জানুয়ারি তারিখে টেনেসির নক্সভিলে মারা যান।

## উল্লেখযোগ্য পদ
১৯৭৯ থেকে ১৯৮২ সাল পর্যন্ত, লিডা বেকার আমেরিকান ম্যাথমেটিক্যাল সোসাইটির কর্মসংস্থান ও শিক্ষানীতি সংক্রান্ত কমিটির সভাপতিত্ব করেন। তিনি ১৯৮৯ - ১৯৯০ সালে ম্যাথমেটিক্যাল অ্যাসোসিয়েশন অফ আমেরিকার (এমএএ) সভাপতি হিসেবে দায়িত্ব পালন করেন; তিনি এমএএ-এর সভাপতি হিসেবে দায়িত্ব পালনকারী দ্বিতীয় মহিলা ছিলেন। তিনি ১৯৯৬ সালের জুলাই মাসে স্পেনের মাদ্রিদে আন্তর্জাতিক গণিত শিক্ষা কংগ্রেসের পরিকল্পনা কমিটিতে ছিলেন। তিনি হার্ভার্ড ক্যালকুলাস কনসোর্টিয়ামের উপদেষ্টা কমিটির এবং ন্যাশনাল বোর্ড অফ প্রফেশনাল টিচিং স্ট্যাণ্ডার্ডসের জন্য অ্যাডোলেসেন্স অ্যাণ্ড ইয়ং অ্যাডাল্ট / ম্যাথমেটিক্স স্ট্যাণ্ডার্ডস কমিটির সদস্য ছিলেন।

## স্বীকৃতি
২০০৮ সালে লিডা বেকার গণিতে বিশিষ্ট সেবার জন্য এমএএ উয়ে-জিন গুং এবং ড. চার্লস ওয়াই হু পুরস্কার লাভ করেন। তিনি আমেরিকান ম্যাথমেটিক্যাল সোসাইটির  ফেলো এবং গণিতের জন্য নারী সমিতির  (এডব্লিউএম) ২০১৯ সালের ক্লাস ফেলোদের অংশ ছিলেন। তাঁর এডব্লিউএম ফেলো উদ্ধৃতিটি ছিল "দ্বিতীয় মহিলা সভাপতি হিসেবে তাঁর মেয়াদকালে এবং তার পরেও এমএএ-এর কমিটি এবং নেতৃত্বের বৈচিত্র্য আনার ক্ষেত্রে তাঁর গভীর এবং দীর্ঘস্থায়ী প্রভাবের জন্য; নারী ও অবহেলিত গোষ্ঠীর পথিকৃৎ এবং রক্ষক হিসেবে গণিত সম্প্রদায়ের কাছে তাঁর মূল্যবোধের জন্য"।

## তথ্যসূত্র

বিষয়শ্রেণী:আমেরিকান ম্যাথমেটিকাল সোসাইটির সভ্য
বিষয়শ্রেণী:রাইস বিশ্ববিদ্যালয়ের প্রাক্তন শিক্ষার্থী
বিষয়শ্রেণী:২১শ শতাব্দীর মার্কিন গণিতবিদ
বিষয়শ্রেণী:২০শ শতাব্দীর মার্কিন গণিতবিদ
বিষয়শ্রেণী:২০শ শতাব্দীর মার্কিন নারী গণিতবিদ
বিষয়শ্রেণী:২১শ শতাব্দীর মার্কিন নারী গণিতবিদ
বিষয়শ্রেণী:২০২১-এ মৃত্যু
বিষয়শ্রেণী:১৯২৭-এ জন্ম